पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना इस समय अपने सबसे विकराल रूप में है। जिले में मौजूदा जैसे हालात पहले नहीं हुए थे। बुधवार को एक बार फिर कोरोना के रिेकॉर्डतोड़ मामले आए। एक ही दिन में 352 लोग संक्रमित मिले हैं। संक्रमण केस ने एक ही दिन पहले मंगलवार को 300 का आंकड़ा पार किया था तथा 317 केस मिले थे, मगर बुधवार को उससे भी ज्यादा आ गए। 5 संक्रमितों की मौत भी हुई है।
वायरस के कहर के बावजूद भी कुछ लोग बेपरवाह नजर आ रहे हैं। दिन में लॉकडाउन के चलते पुलिस का डर है तो लोग रात को पार्कों में टहलने निकल रहे हैं। बाजारों में भी दुकानों के आगे सर्कल बनाने के नियम की पालना नहीं हो पाई। तमाम ढिलाई को देखते हुए प्रशासन अब सख्ती की मूड में है। बाजार में दुकानें खोलने के लिए अब रोस्टर नियम जारी हो सकता है।
अंधेरा होने पर बच्चों को साथ लेकर जा रहे पार्क
सरकार के लॉकडाउन के आदेशों के साथ ही सभी तरह की गतिविधियों पर रोक लग गई है। जिम, व्यायामशाला, सांस्कृतिक गतिविधियां या अन्य आयोजन। यहां तक कि भीड़ को रोकने के लिए धारा-144 भी लागू की गई है। लेकिन लोग इसे खुद के बचाव की व्यवस्था समझने के बीच बेकार की सख्ती मान रहे हैं।
यही वजह है कि अंधेरा होने के बाद लोग पार्कों में टहलते नजर आ रहे हैं। बुधवार को गढ़ी बोलनी रोड स्थित रेजांगला पार्क में शाम 7.30 बजे भी कई परिवार बच्चों को लेकर घूमते नजर आए। मास्क के नियम तक का पालन लोग नहीं कर रहे। यहां पुलिस की भी नजर नहीं है, इसलिए लोगों को कार्रवाई का डर नहीं है।
बाजार... सभी दुकानें खोलने के पक्ष में नहीं अधिकारी, साथ-साथ दुकानें खोलने से संक्रमण का खतरा
बाजार की दुकानों पर जल्द ही रोस्टर सिस्टम लागू हो सकता है। इसके लिए प्रशासन ने तैयारी शुरू कर दी है। अधिकारी बाजार का मुआयना भी कर चुके हैं। दरअसल इस समय बाजार में ग्राहक तो उतनी संख्या में नहीं है, मगर 5-7 ग्राहक भी खरीदारी के लिए पहुंचते हैं तो प्रोटोकॉल का पालन नहीं हो पा रहा। लोग एक दूसरे से सटकर खड़े हो रहे हैं। सेनेटाइजर का भी इस्तेमाल नहीं किया जा रहा।
दुकानों के आगे सर्कल बनाने के भी निर्देश थे, ताकि सोशल डिस्टेंसिंग की पालना हो सके, लेकिन इस नियम की पालना भी नहीं हो रही। इसके चलते प्रशासन सख्ती की तैयारी में है। इसलिए किराना, दवाइयों तथा अन्य आवश्यक वस्तुओं की दुकानों को भी रोस्टर बना कर खोलने के निर्देश हैं।
इस प्रकार की सभी दुकानें प्रतिदिन नहीं खोलने दी जाएं, बल्कि रोटेशन में खोली जाएं। इसके साथ ही अन्तिम संस्कार में सरकार द्वारा जारी नियमों का पालन करवाया जाए तथा होटल, जिम, क्लब व रेस्ट्रा इत्यादि को पूरी तरह से बंद रखा जाएं।
संक्रमण... 5 की जान गई, इनमें 33 वर्षीय युवक भी
बुधवार को जिले में 352 नए संक्रमित मिले हैं। इनके साथ ही अभी तक संक्रमित हुए लोगों का आंकड़ा 14671 हो गया । वही सक्रिय केस बढ़कर 1434 पहुंच गए। इनमें से 977 लोग घरों में ही आइसोलेट हैं, जबकि बाकी 457 मरीज अस्पतालों उपचाराधीन है। बुधवार को जारी हेल्थ बुलेटिन के मुताबिक जिले में 5 लोगों की मौत हुई है। इनमें 33 वर्षीय युवक व 2 महिलाएं भी हैं।
सख्ती; पुलिस ने हटवाईं रेहडि़यां
बाजारों में भीड़ भाड़ की स्थिति पर पुलिस भी नजर बनाए हुए है। पुलिस द्वारा लोगों के एकत्रित होने तथा बेवजह घूमने पर सख्ती बरती जानी शुरू की है। हालांकि यह सख्ती पहले नहीं रही। संभवत्: बुधवार को डीसी व एसपी के पैदल मार्च को लेकर पुलिस सख्त नजर आई। दोपहर 3 बजे बाद ही रेहड़ी चालकों को वहां से भगाया जाने लगा तथा दो रेहडीचालकों को तो पुलिस ने डंडे से पीटा भी। अधिकारियों ने इस मामले में संज्ञान लेने की भी बात कही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn